เร่งเบิกจ่ายงบเดือนแรก4.64 แสนล้านบาท
กรมบัญชีกลาง เร่งเบิกจ่ายงบเดือนแรก4.64 แสนล้านบาท
15 พ.ย. 2559

กรมบัญชีกลาง เร่งเบิกจ่ายงบเดือนแรก4.64 แสนล้านบาท 
นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางมีเงินรับเข้าเงินคงคลังผ่านระบบ GFMIS ในช่วงเดือนแรกของปีงบประมาณ ตั้งแต่วันที่ 1 – 31 ต.ค. 2559 มีเงินสดรับ จำนวน 2.03 แสนล้านบาท  โดยส่วนใหญ่มาจากการนำส่งรายได้ภาษีของกรมสรรพากร ได้แก่ ภาษีมูลค่าเพิ่ม 3.41 หมื่นล้านบาท ภาษีเงินได้นิติบุคคล 2.26 หมื่นล้านบาท และภาษีเงินได้บุคคลธรรมดา 2.02 หมื่นล้านบาท 
นอกจากนี้ เป็นภาษีของกรมสรรพสามิต 3.52 หมื่นล้านบาท และกรมศุลกากร 6,391 ล้านบาท การนำส่งรายได้ของรัฐวิสาหกิจ 7,754 ล้านบาท และการนำเงินนอกงบประมาณฝากคลัง 2.8 หมื่นล้านบาท 
อธิบดีกรมบัญชีกลาง กล่าวว่า สำหรับผลการเบิกจ่ายงบประมาณประจำปี 2560 ในช่วงเดือนแรกของปีงบประมาณ 2560 เบิกจ่ายงบประมาณภาพรวมได้ 4.22 แสนล้านบาท ของวงเงินงบประมาณ 2.73 ล้านล้านบาท คิดเป็น 15.45% แบ่งเป็นรายจ่ายประจำ 3.94 แสนล้านบาท  ของวงเงินงบประมาณ 2.18 ล้านล้านบาท คิดเป็น 18.08%
ขณะที่รายจ่ายลงทุน (กรณีไม่รวมงบกลาง) เบิกจ่ายได้ 2.75 หมื่นล้านบาท ของวงเงินงบประมาณ 4.64 แสนล้านบาท คิดเป็น 5.93% สามารถเบิกจ่ายได้สูงกว่าเป้าหมาย 6.22% และสูงกว่าช่วงเดียวกันของปีก่อน 2.22%
นอกจากนี้ ผลการเบิกจ่ายเงินงบประมาณที่กันไว้เบิกเหลื่อมปี เบิกจ่ายแล้ว 1.29 หมื่นล้านบาท ของวงเงินงบประมาณ 2.37 แสนล้านบาท คิดเป็น 5.45% มีการก่อหนี้แล้วทั้งสิ้น 1.61 แสนล้านบาท คิดเป็น 67.66% และการเบิกจ่ายงบประมาณ 2560 ตามนโยบายสำคัญของรัฐบาล มาตรการการกระตุ้นการลงทุนขนาดเล็กของรัฐบาลทั่วประเทศ เบิกจ่ายแล้ว 319 ล้านบาท ของวงเงิน 2.02 หมื่นล้านบาท คิดเป็น 1.58% 
“กรมบัญชีกลางจะเร่งการเบิกจ่ายของส่วนราชการ โดยจะให้มีการเพิ่มประสิทธิภาพการเบิกจ่ายมากขึ้น รวมถึงได้มีมาตรการเร่งรัดการเบิกจ่ายงบประมาณปี 60 เพื่อให้ผลการเบิกจ่ายเป็นไปตามเป้าหมายของรัฐบาล ซึ่งจะทำให้มีเงินหมุนเวียนในระบบเศรษฐกิจ” นางสาวสุทธิรัตน์ กล่าว